Peter Skaarup (DF), 1998-10-20:
Dansk Folkeparti har sådan set læst dette forslag fra regeringen med glæde, fordi der i forslaget lægges op til en smidiggørelse af reglerne med henblik på at kunne foretage adoption.
Det synes vi er positivt, og vi synes også, det er positivt, at regeringen på den baggrund ser ud til at kunne få noget igennem på området.
Der er i dag tale om nogle meget restriktive regler, som ser ud til at blive lidt lempeligere, men grundlæggende stiller vi det spørgsmål til ministeren og vil godt have ministerens svar på det: Gør forslaget reelt noget ved behandlingstiderne eller ventetiderne på at få en adoption her i landet?
Forslaget handler om international adoption, og det er selvfølgelig også i langt de fleste tilfælde det, der er interessant her i Danmark, fordi der bliver adopteret en del udenlandske børn her i landet.
Men vi kunne godt tænke os, at man også fokuserede lidt på adoptioner her i Danmark - forstået på den måde, at hvis man via et økonomisk incitament kunne stille kvinder i Danmark den mulighed i sigte at kunne adoptere børn, der ellers ville blive aborterede, kunne vi godt se en fordel i det, og vi vil godt høre, om det er en mulighed, justitsministeren har haft inde i overvejelserne i forbindelse med fremsættelsen af forslaget her.
Ventetiderne er alt for lange, og det skal vi have gjort noget ved, og det var en af mulighederne.
Vi har haft en konkret sag med en 5-årig rumænsk pige,
hvor Dansk Folkeparti allerede den 16. juli klagede til justitsministeren over den lange ventetid og det foreløbige afslag, der var kommet på daværende tidspunkt.
Først her i slutningen af september måned kom der reelt noget ud af det.
Der blev givet en foreløbig plejetilladelse, og det ser ud til at fungere, så der kan komme en løsning på sagen.
Det er selvfølgelig for lang tid efter vores opfattelse.
Der må nødvendigvis være et politisk tilsyn med Adoptionsnævnet og i øvrigt mulighed fremover for alternative nævn, som der også lægges op til i forslaget.
Så nævnes det også, at der skal laves et obligatorisk kursus for personer, der ønsker at adoptere.
Vi synes, at det er rigtigt, at tilbudet om et kursus er der, men vi vil nok sige, at der er forældre, som ikke har behov for et sådant kursus, og som med sig selv kan overveje, om det er en mulighed, eller det er noget, der ikke er nødvendigt.
Vi synes godt, at man kunne lægge op til frivillighed på det her område, for der er altså mange forældre i Danmark, som bestemt ikke har brug for et kursus for at klare det her.
Så er der også i forslaget tale om, at man laver en aldersgrænse for, hvem der kan opnå adoption.
Der synes vi også godt, at ministeren kunne tage en mere individuel vurdering ind, så det altså blev muligt for forældre lige godt at passere den aldersgrænse.
Vi synes, det er for stramt, at man fastlægger så klare aldersgrænser, som der er lagt op til i forslaget.
Afslutningsvis skal jeg sige, at vi erkender, at forslaget går i den rigtige retning, og at regeringen her har taget fat på et problem, som i lang tid har været der, og derfor håber vi, at Folketinget kan vedtage det her forslag, gerne med de korrektioner vi har nævnt, og at regeringen så også inden for den nærmeste tid fremsætter forslag, så man får mulighed for adoption af børn her fra Danmark.
Vi synes, at der her er et presserende problem, også hvis vi skal have bugt med ventetiderne, som er alt for lange i dag.